Nordjyllands Politi har anholdt og sigtet endnu en ung mand fra Jammerbugt-området for røveri.

Den unge mand kædes sammen med hele to røverier begået søndag morgen i Tranum og Torslev ved Brovst. Dermed tyder meget på, at politiet har fat i de to mænd, der søndag morgen begik røveri mod en kiosk i Tranum, hvorfra de truede sig til 10.000 kroner, og umiddelbart derefter kørte videre til Torslev, hvor de begik hjemmerøveri mod en mand. Den ene af røverne, en 19-årig mand ligeledes fra Jammerbugt-området blev tirsdag anholdt og fængslet. Varetægtsfængslingen af den anden unge mand i dag foregik bag lukkede døre i Retten i Hjørring.